**Príloha č. 5**

**Pravidlá elektronickej aukcie pre prípad zhody ponúk**

Obstarávateľ vyzve elektronickými prostriedkami súčasne všetkých uchádzačov nachádzajúcich sa priebežnom prvom mieste na účasť v elektronickej aukcii. Východiskom elektronickej aukcie sú ceny, ktoré sú uvedené v ponukách predložených v systéme Josephine; resp. komisiou v súlade s vyhodnocovaním opravené ponuky. Nové ceny predložené v elektronickej aukcii po jej skončení budú považované za konečné. Predložením nových cien v elektronickej aukcii systém pre elektronickú aukciu zostaví poradie ponúk automatizovaným vyhodnotením podľa stanoveného kritéria. Počas trvania elektronickej aukcie uchádzači predkladajú nové ceny podľa podmienok uvedených nižšie.

Poradie ponúk po elektronickej aukcii bude zostavené nasledovne:

* na prvom mieste sa umiestni uchádzač, ktorý v elektronickej aukcii ponúkol najnižšiu cenu,
* ponuka s druhou najnižšou cenou bude označená ako druhá atď.

Obstarávateľ použije elektronickú aukciu na predloženie nových cien upravených smerom nadol. Nové poradie uchádzačov sa v elektronickej aukcii zostaví automatizovaným vyhodnotením, ktoré sa uskutoční po úvodnom úplnom vyhodnotení ponúk. Cieľom elektronickej aukcie bude súťaž o najnižšiu uchádzačom ponúknutú celkovú cenu za dodávku predmetu zákazky **zmenou celkovej ceny v EUR bez DPH**, pričom uchádzač bude svoju ponúknutú cenu v elektronickej aukcii znižovať.

Ponuky uchádzačov budú posudzované na základe hodnotiaceho kritéria: najnižšia cena v EUR bez DPH. Úprava celkovej ceny bez DPH po aukcii bude následne uchádzačom premietnutá do cien jednotlivých položiek za mernú jednotku MJ.

Elektronická aukcia **nezačne skôr ako dva pracovné dni odo dňa odoslania výzvy** na účasť v elektronickej aukcii. Výzva bude zaslaná elektronicky zodpovednej osobe, ktorú uchádzač určí v ponuke ako kontaktnú osobu pre elektronickú aukciu (z uvedeného dôvodu je potrebné uviesť správne kontaktné údaje zodpovednej osoby).

Prípravné kolo je časť postupu, v ktorom sa po sprístupnení eAukčnej siene uchádzači oboznámia s aukčným prostredím pred začatím Aukčného kola (elektronickej aukcie). V rámci prípravného vyhodnotenia ponúk podľa kritéria stanoveného na vyhodnotenie ponúk obstarávateľ určí priebežné poradie uchádzačov. Aukčné kolo (elektronická aukcia) je časť postupu, v ktorom prebieha on-line vzájomné porovnávanie cien ponúkaných uchádzačmi prihlásených do elektronickej aukcie a ich vyhodnocovanie v limitovanom čase.

Elektronická aukcia sa bude vykonávať prostredníctvom SW PROEBIZ (TenderBox).

V prípravnom kole sa uchádzači oboznámia s priebehom elektronickej aukcie a popisom aukčného prostredia. Uchádzačom, ktorí budú vyzvaní na účasť v elektronickej aukcii, bude v prípravnom kole a v čase uvedenom vo výzve sprístupnená eAukčná sieň, kde si môžu skontrolovať správnosť zadaných vstupných cien, ktoré do eAukčnej siene boli zadané v súlade s pôvodnými, predloženými ponukami v systéme JOSEPHINE. Každý uchádzač bude vidieť iba svoju ponuku a až do začiatku aukčného kola ju nemôže meniť. Všetky informácie o prihlásení sa a priebehu budú uvedené vo výzve na účasť v elektronickej aukcii.

Aukčné kolo sa začne a skončí v termínoch uvedených vo výzve. Na začiatku aukčného kola a počas aukčného kola sa všetkým uchádzačom bude zobrazovať ich celková cena za predmet zákazky v EUR bez DPH a ich priebežné umiestnenie (poradie) a prípadné ďalšie informácie uvedené vo výzve na účasť v elektronickej aukcii.

Obstarávateľ upozorňuje, že systém neumožní dorovnať ponuku iného uchádzača. Uvedené riešenie je potrebné z dôvodu nutnosti jednoznačného určenia poradia uchádzačov.

V priebehu aukčného kola budú zverejňované všetkým uchádzačom zaradeným do elektronickej aukcie v eAukčnej sieni informácie, ktoré umožnia uchádzačom zistiť v každom okamihu ich relatívne umiestnenie.

V prípade, ak komisia identifikuje po predbežnom vyhodnotení ponúk zhodné návrhy na prvom mieste, komisia na túto skutočnosť upozorní uchádzačov na začiatku elektronickej aukcie prostredníctvom funkcionality „chat“ SW PROEBIZ.

Minimálny krok zníženia ceny z aktuálnej celkovej ceny ponúknutej uchádzačom je 500 € bez DPH.

Maximálny krok zníženia ceny uchádzača nie je určený. Uchádzač však bude upozornený pri zmene ceny o viac ako 50 % z jeho aktuálnej ceny. Upozornenie pri maximálnom znížení hodnoty sa viaže k aktuálnej cene položky (prvku) daného uchádzača.

Aukčné kolo bude ukončené, ak nedôjde k jeho predlžovaniu, uplynutím časového limitu 20 min. Aukcia bude ukončená, ak nedostane vyhlasovateľ aukcie (obstarávateľ) v lehote 20 min. žiadne nové hodnoty, ktoré spĺňajú požiadavky týkajúce sa minimálnych rozdielov uvedených v predchádzajúcich odsekoch.

Koniec lehoty trvania elektronickej aukcie sa môže predĺžiť v prípade predkladania nových cien (teda pri akejkoľvek úspešnej zmene ceny) v posledných 2 minútach trvania elektronickej aukcie vždy o ďalšie 2 minúty (tzn. k času, kedy došlo k predĺženiu, sa k času zostávajúcemu do konca kola pridajú celé 2 min.). Počet predĺžení nie je limitovaný.

Výsledkom elektronickej aukcie bude zostavenie objektívneho poradia ponúk automatizovaným vyhodnotením.

Upozornenie: Obstarávateľ si vyhradzuje právo na určenie iných pravidiel znižovania ceny v aukcii. V takomto prípade budú znižované jednotkové položkové ceny za mernú jednotku predmetu zákazky pre príslušné množstvá. Minimálne zníženie jednotkovej ceny bude 1,00 € bez DPH. Uchádzač bude upozornený na navrhnuté viac ako 50 % zníženie ceny za MJ oproti v ponuke cene za položku. Pravidlá pre čas aukcie, spôsob predlžovania ako aj ukončenia sú rovnaké pre obe aukcie.

Obstarávateľ si vo výzve na účasť v elektronickej aukcii vyhradzuje právo upraviť vyššie uvedené pravidlá nastavenia a priebehu elektronickej aukcie.